I tiden før Kekrops I, som tradisjonelt regnes som Athens første konge, var det den autoktone (urinnvåneren) Perifas som styrte over Attika. Han var en tilbeder av Apollon og ofret til ham. Han ble av den antikke forfatteren Antoninus Liberalis beskrevet som en god konge som dømte rettferdig, og hans styre var akseptert av alle. Men Perifas var så elsket av sitt folk at de ga ham den hyllest og ære som skulle tilkommet Zevs. De bygde templer for Perifas og kalte ham og andre guddommelige tilnavn. Zevs ønsket å straffe Perifas for dette med å slå ham ned med sin tordenkile og brenne hele hans hus, men på grunn av Perifas' trofasthet ba Apollon om at hans liv skulle bli spart, noe Zevs gikk med på. Istedet dro Zevs hjem til Perifas hvor han fant Perifas i armene på sin kone Phene. Der forvandlet Zevs ham til en ørn. Phene bønnfalt Zevs om å skape også henne om til en fugl for å kunne være sammen Perifas, og Zevs skapte henne om til en gribb. Zevs gjorde Perifas til fuglenes konge og han ble også vokter av gudens hellige septer på grunn av sine gode gjerninger. Phene, gribben, ga Zevs den betydningen at hun skulle være et godt varsel for menneskene.